Document ID: 32013R1234

KOMMISSIONENS GENNEMFØRELSESFORORDNING (EU) Nr. 1234/2013
af 2. december 2013
om ændring af Kommissionens gennemførelsesforordning (EU) nr. 1020/2012 om vedtagelse af planen for tildeling til medlemsstaterne af midler, der skal debiteres 2013-budgettet, og som skal dække udgifterne til levering af fødevarer fra interventionslagrene til de socialt dårligst stillede personer i EU
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra f) og g), sammenholdt med artikel 4, og
ud fra følgende betragtninger:
(1)
Ved artikel 27 i forordning (EF) nr. 1234/2007 som ændret ved Europa-Parlamentets og Rådets forordning (EU) nr. 121/2012 (2) blev der oprettet en ordning for 2012 og 2013 for uddeling af fødevarer til de socialt dårligst stillede personer i Unionen, som finder anvendelse indtil udløbet af årsplanen for 2013.
(2)
Planen for levering af fødevarer til de socialt dårligst stillede personer blev fastsat ved Kommissionens gennemførelsesforordning (EU) nr. 1020/2012 (3), hvorved der også blev afsat de nødvendige finansielle midler for regnskabsåret 2013. I overensstemmelse med artikel 3, stk. 1, i forordning (EU) nr. 807/2010 (4) begynder gennemførelsesplanen den 1. oktober og slutter den 31. december det følgende år. For at sikre en gnidningsløs overgang til Den Europæiske Fond for Bistand til de Socialt Dårligst Stillede, der bliver oprettet i 2014, især for så vidt angår støtte, og i overensstemmelse med de anmodninger, som Kommissionen har modtaget fra Spanien, Polen og Slovenien, bør gennemførelsesperioden for årsplanen for 2013 for uddeling af fødevarer til de socialt dårligst stillede personer i EU forlænges. For at sikre ligebehandling bør forlængelsen gælde alle medlemsstaterne.
(3)
Som følge af en række retlige procedurer i forbindelse med udbudsprocedurerne er Grækenlands underskrift af de offentlige indkøbskontrakter blevet forsinket, og landet har derfor anmodet om at få forlænget fristen for at indgive betalingsanmodningerne omhandlet i første afsnit i artikel 4 i gennemførelsesforordning (EU) nr. 1020/2012. I lyset af denne anmodning og Grækenlands vanskelige finansielle situation bør fristen forlænges. For at sikre ligebehandling bør fravigelsen gælde alle medlemsstaterne. Eftersom fristen for at indgive betalingsanmodninger var fastsat til den 30. september, bør fravigelsen finde anvendelse med tilbagevirkende kraft.
(4)
Af regnskabsmæssige årsager bør forskud, som betalingsorganerne har udbetalt til støttemodtagerne, og afregning af forskud på modtagerniveau opføres i Kommissionens årsregnskab. Medlemsstaterne bør derfor fastsætte en frist for, hvornår modtagerne af ovennævnte udbetalinger skal indgive udgiftserklæringer og visse andre oplysninger vedrørende forskudsbetalinger. Desuden bør fristen for, hvornår medlemsstaterne skal indgive oplysningerne til Kommissionen, fastsættes til den 1. februar 2014, hvilket svarer til fristen for fremsendelse af regnskabsoplysninger, jf. Kommissionens forordning (EF) nr. 885/2006 (5).
(5)
Gennemførelsesforordning (EU) nr. 1020/2012 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I gennemførelsesforordning (EU) nr. 1020/2012 foretages følgende ændringer:
1)
Som artikel 1a indsættes:
»Artikel 1a
Uanset artikel 3, stk. 1, i forordning (EU) nr. 807/2010 slutter gennemførelsesperioden for årsplanen for uddeling for 2013 den 28. februar 2014.«
2)
Artikel 4, første afsnit, affattes således:
»Uanset artikel 9 i forordning (EU) nr. 807/2010 skal betalingsanmodninger, der vedrører uddelingsplanen for 2013, indgives til de kompetente myndigheder i medlemsstaterne senest den 15. oktober 2013.«
3)
I artikel 5 foretages følgende ændringer:
a)
Stk. 1, litra b), affattes således:
»b)
at de har taget alle nødvendige forholdsregler til at sikre, at gennemførelsen slutter senest den 28. februar 2014.«
b)
Følgende indsættes som stk. 5a:
»5a. De forretningsdrivende, der er udvalgt i overensstemmelse med artikel 4, stk. 4 og stk. 6, i forordning (EU) nr. 807/2010, og organisationerne omhandlet i artikel 27, stk. 1, i forordning (EF) nr. 1234/2007 stiller følgende oplysninger til rådighed for de kompetente myndigheder i den medlemsstat, der udbetalte forskuddet:
a)
udgiftserklæringer, som for hver udgiftspost begrunder brugen af forskud frem til den 15. oktober 2013, og
b)
en bekræftelse af det uudnyttede forskud, der resterer den 15. oktober 2013, for hver udgiftspost.
Medlemsstaterne fastsætter fristen for fremsendelse af de i første afsnit nævnte oplysninger, så de kan indføjes i underretningen omhandlet i stk. 6.«
c)
Stk. 6 affattes således:
»6. Ved hjælp af de i artikel 7, stk. 2, i forordning (EF) nr. 885/2006 (6) nævnte oplysninger underretter medlemsstaterne senest den 1. februar 2014 Kommissionen om det samlede beløb for forskudsbetalingerne frem til 15. oktober 2013 i henhold til stk. 2, der endnu ikke er afviklet, og som vedrører operationer, der endnu ikke er gennemført.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Nr. 2 i artikel 1 anvendes fra den 30. september 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. december 2013.

Labels: 0
15
5